b'\n_START_ARTICLE_\nRolandas Aidukas\n_START_SECTION_\nBiografija\n_START_PARAGRAPH_\n1972\xe2\x80\x931980\xc2\xa0m. mok\xc4\x97si Vilniaus 16-toje vidurin\xc4\x97je mokykloje. 1977\xe2\x80\x931980\xc2\xa0m. Vilniaus B. Dvariono de\xc5\xa1imtmet\xc4\x97je muzikos mokykloje mok\xc4\x97si groti trombonu (mokyt. A. Burdulis) ir akordeonu (mokyt. A. Puidokas). 1980\xe2\x80\x931984\xc2\xa0m. choro dirigavimo mok\xc4\x97si Vilniaus J. Tallat-Kelp\xc5\xa1os auk\xc5\xa1tesniojoje muzikos mokykloje (d\xc4\x97st. Danut\xc4\x97 Einikien\xc4\x97). 1983\xc2\xa0m. Respublikinio jaun\xc5\xb3j\xc5\xb3 atlik\xc4\x97j\xc5\xb3 konkurso Kaune laureatas._NEWLINE_Muzikos mokykl\xc4\x85 baig\xc4\x99s su pagyrimu, 1984\xe2\x80\x931991\xc2\xa0m. Lietuvos valstybin\xc4\x97je konservatorijoje studijavo choro dirigavim\xc4\x85 (prof. Antano Joz\xc4\x97no klas\xc4\x97), lank\xc4\x97 solinio dainavimo (doc. Irenos Argustien\xc4\x97s-Lauru\xc5\xa1ien\xc4\x97s klas\xc4\x97), kompozicijos (prof. Vytauto Lauru\xc5\xa1o klas\xc4\x97), fortepijono (d\xc4\x97st. Inesos Leonavi\xc4\x8di\xc5\xabt\xc4\x97s klas\xc4\x97) ir vargon\xc5\xb3 (doc. Virginijos Survilait\xc4\x97s klas\xc4\x97) fakultatyvus. Konservatorij\xc4\x85 baig\xc4\x99s su pagyrimu, 1991\xe2\x80\x931992\xc2\xa0m. Lietuvos muzikos akademijoje \xc5\xbeinias gilino Meno aspirant\xc5\xabroje (vadovas prof. dr. Rimtautas Karolis Ka\xc5\xa1ponis)._NEWLINE_Studij\xc5\xb3 metais dainavo Valstybin\xc4\x97s konservatorijos kameriniame chore (dalyvavo tarptautiniuose konkursuose Italijoje, Pranc\xc5\xabzijoje, Ispanijoje), buvo Vilniaus medicinos darbuotoj\xc5\xb3 dain\xc5\xb3 ir \xc5\xa1oki\xc5\xb3 ansamblio \xe2\x80\x9eR\xc5\xabta" chormeisteris, v\xc4\x97liau choro vadovas (1989\xe2\x80\x931992\xc2\xa0m.), su juo koncertavo Lietuvoje, Lenkijoje, Rumunijoje, Moldovoje._NEWLINE_1991\xe2\x80\x931996\xc2\xa0m. vadovavo Vilniaus \xc5\xa0v. Kazimiero ba\xc5\xbeny\xc4\x8dios vaik\xc5\xb3 chorui, kuris giedojo popie\xc5\xbeiaus Jono Pauliaus II koncelebruojamose \xc5\xa1v. Mi\xc5\xa1iose 1993\xc2\xa0m. Vilniaus Vingio parke. \xc5\xa0iose \xc5\xa1v. Mi\xc5\xa1iose dirigavo jungtiniam vaik\xc5\xb3 chorui._NEWLINE_Nuo 1987\xc2\xa0m. Vilniaus Balio Dvariono de\xc5\xa1imtmet\xc4\x97s muzikos mokyklos filialo, nuo 1993\xc2\xa0m.\xc2\xa0\xe2\x80\x93 Vilniaus muzikos mokyklos \xe2\x80\x9eLyra\xe2\x80\x9c (i\xc5\xa1 filialo tapusios savaranki\xc5\xa1ka mokykla) dainavimo ir dirigavimo mokytojas. 1991\xc2\xa0m. filiale atgaivino chorinio dainavimo skyri\xc5\xb3, o 1996\xc2\xa0m. \xc4\xafteisino ir solinio dainavimo specialyb\xc4\x99 (1996\xc2\xa0m. publikuota pirmoji Solinio dainavimo programa, skirta Lietuvos (vaik\xc5\xb3) muzikos mokykloms, aprobuota \xc5\xa0MM)._NEWLINE_Vilniaus muzikos mokykloje \xe2\x80\x9eLyra\xe2\x80\x9c R. Aidukas\xc2\xa0\xe2\x80\x93 Solinio ir chorinio dainavimo skyriaus ved\xc4\x97jas (v\xc4\x97liau pervadinta\xc2\xa0\xe2\x80\x93 solinio ir chorinio dainavimo specializacij\xc5\xb3 kuratorius), solinio ir chorinio dainavimo, dirigavimo mokytojas ekspertas, jauni\xc5\xb3 choro vadovas. Jauni\xc5\xb3 choras koncertavo Lietuvoje \xc5\xa0iauliuose, Kaune, Alytuje, Ukmerg\xc4\x97je, Panev\xc4\x97\xc5\xbeyje, Druskininkuose, Punioje, taip pat\xc2\xa0\xe2\x80\x93 Lenkijoje, Latvijoje, Estijoje, Vokietijoje, \xc4\x8cekijoje ir Italijoje. 2003\xc2\xa0m. R. Aiduko solinio dainavimo mokinys K\xc5\xa1i\xc5\xa1tof Markevi\xc4\x8d (diskantas) tapo Karalien\xc4\x97s Mortos premijos laureatu. 2005\xc2\xa0m. sausio m\xc4\x97nes\xc4\xaf R. Aiduko vadovaujamas jauni\xc5\xb3 choras tapo (koncertmeister\xc4\x97 Au\xc5\xa1ra Varnelien\xc4\x97) VI tarptautinio sakralin\xc4\x97s muzikos konkurso \xe2\x80\x9eSilver bells\xe2\x80\x9c Daugpilyje (Latvija) laureatu (II vieta). Rolando Aiduko moksleivis Cheo Nguyen Trung (altas) \xc5\xa1iame konkurse solinio dainavimo kategorijoje peln\xc4\x97 III viet\xc4\x85._NEWLINE_2007\xc2\xa0m. lapkri\xc4\x8dio 25 d. Vilniaus muzikos mokyklos \xe2\x80\x9eLyra\xe2\x80\x9c jauni\xc5\xb3 choras (vadovas Rolandas Aidukas, chormeisteris Evaldas Steponavi\xc4\x8dius, koncertmeister\xc4\x97 \xc5\xbdivil\xc4\x97 Survilait\xc4\x97) peln\xc4\x97 III viet\xc4\x85 ir bronzos diplom\xc4\x85 XV sakralin\xc4\x97s muzikos festivalio \xe2\x80\x9eCantate Domino\xe2\x80\x9c III chor\xc5\xb3 konkurse. 2010\xc2\xa0m. kovo 27 d. Vilniaus muzikos mokyklos \xe2\x80\x9eLyra\xe2\x80\x9c jauni\xc5\xb3 choras (meno vadovas ir dirigentas Rolandas Aidukas) peln\xc4\x97 sidabro medal\xc4\xaf VIII tarptautiniame sakralin\xc4\x97s choro muzikos festivalyje-konkurse (kategorija A2) \xe2\x80\x9eMusica Religiosa Olomouc\xe2\x80\x9c (\xc4\x8cekija). Festivalio koncertuose Olomouc mieste kartu su choru dalyvavo ir Vilniaus muzikos mokyklos \xe2\x80\x9eLyra\xe2\x80\x9c liaudies instrument\xc5\xb3 ansamblis (vadovai Vida Palubinskien\xc4\x97, Nijol\xc4\x97 Glovickien\xc4\x97 ir Darius Trimonis)._NEWLINE_2012 m. Vilniaus muzikos mokyklos "Lyra" jauni\xc5\xb3 choras pavadintas garbingu "Cantus gracilis" vardu. Lietuvos chor\xc5\xb3 konkurse "M\xc5\xabs\xc5\xb3 dainose", skirtame Aldonai Pulauskienei atminti 2012-05-19 Vievyje, choras "Cantus gracilis" peln\xc4\x97 nugal\xc4\x97tojo vard\xc4\x85 ir pagrindin\xc4\xaf priz\xc4\x85._NEWLINE_1997\xc2\xa0m. R. Aiduko vadovaujamas Vilniaus muzikos mokyklos \xe2\x80\x9eLyra\xe2\x80\x9c jauni\xc5\xb3 choras dalyvavo I tarptautiniame vaik\xc5\xb3 chorin\xc4\x97s klasikin\xc4\x97s muzikos festivalyje \xe2\x80\x9eKlasikai vaikams" Vilniuje, 1997\xc2\xa0m. Lietuvos moksleivi\xc5\xb3 dain\xc5\xb3 \xc5\xa1vent\xc4\x97je ir 1998\xc2\xa0m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97je Vilniuje, 2003\xc2\xa0m. Pasaulio lietuvi\xc5\xb3 dain\xc5\xb3 \xc5\xa1vent\xc4\x97je \xe2\x80\x9eMes\xe2\x80\x9c, 2009\xc2\xa0m. Lietuvos t\xc5\xabkstantme\xc4\x8dio dain\xc5\xb3 \xc5\xa1vent\xc4\x97je \xe2\x80\x9eAm\xc5\xbei\xc5\xb3 sutartin\xc4\x97\xe2\x80\x9c._NEWLINE_Rolando Aiduko parengti jaunieji dainininkai\xc2\xa0\xe2\x80\x93 solistai 1997\xc2\xa0m. tapo I respublikinio Elenos \xc4\x8ciudakovos jaun\xc5\xb3j\xc5\xb3 atlik\xc4\x97j\xc5\xb3 konkurso Vilniuje, Tarptautinio Carlo Vendero jaun\xc5\xb3j\xc5\xb3 daininink\xc5\xb3 konkurso Bratislavoje, Tarptautinio sakralin\xc4\x97s muzikos konkurso \xe2\x80\x9eSilver Bells\xe2\x80\x9c (Daugpilis, Latvija), I ir II tarptautini\xc5\xb3 Antano Ku\xc4\x8dingio (Vilnius, Lietuva), Tarptautinio jaunimo muzikos festivalio-konkurso \xe2\x80\x9eSu muzika per Europ\xc4\x85: Lietuva\xc2\xa0\xe2\x80\x93 Italija 2011\xe2\x80\x9c, daugelio respublikini\xc5\xb3 jaun\xc5\xb3j\xc5\xb3 daininink\xc5\xb3 konkurs\xc5\xb3 laureatais. Jo mokiniai Dmitrij Afanasjev (baritonas) ir Aleksej Knutov (tenoras) baig\xc4\x97 Lietuvos muzikos ir teatro akademijos dainavimo studijas. R. Aiduko mokinys Paulius Beniu\xc5\xa1is (altas) 2008\xe2\x80\x932009\xc2\xa0m. Lietuvos nacionaliniame operos ir baleto teatre atliko carai\xc4\x8dio Fiodoro partij\xc4\x85 Modesto Musorgskio operoje \xe2\x80\x9eBorisas Godunovas\xe2\x80\x9c, o Juozas Jurgaitis (diskantas) atliko solin\xc4\x99 partij\xc4\x85 Andrew Lloyd Webber Requiem Lietuvos muzikos ir teatro akademijos Did\xc5\xbeiojoje sal\xc4\x97je._NEWLINE_1998\xc2\xa0m. ruden\xc4\xaf R. Aiduko diriguojamas Vilniaus muzikos mokyklos \xe2\x80\x9eLyra\xe2\x80\x9c jauni\xc5\xb3 choras ir kamerinis orkestras (orkestro vadovas Edvardas Jauni\xc5\xa1kis) su pasisekimu koncertavo Italijoje (Roma, Vico Equence)._NEWLINE_Nuo 1991\xc2\xa0m. Lietuvos muzikos ir teatro akademijos Choro dirigavimo katedros d\xc4\x97stytojas (asistentas, vyr. asistentas, lektorius). Nuo 2010\xc2\xa0m. Lietuvos muzikos ir teatro akademijos docentas._NEWLINE_\xc4\xaevairiu laiku\xc2\xa0\xe2\x80\x93 Vilniaus Juozo Tallat-Kelp\xc5\xa1os auk\xc5\xa1tesniosios muzikos mokyklos, Vilniaus konservatorijos, Vilniaus Juozo Tallat-Kelp\xc5\xa1os konservatorijos, Vilniaus kolegijos d\xc4\x97stytojas._NEWLINE_Lietuvos muzikos ir teatro akademijoje R. Aidukas vadovauja magistro mokslo darbams, d\xc4\x97sto Lietuvi\xc5\xb3 choro meno istorij\xc4\x85, Europos choro meno istorij\xc4\x85, Chorvedyb\xc4\x85, Grigali\xc5\xa1k\xc4\x85j\xc4\xaf choral\xc4\x85, Liturgik\xc4\x85, yra LMTA pri\xc4\x97mimo komisijos atsakingasis sekretorius (LMTA student\xc5\xb3 pri\xc4\x97mimo komisijos sekretorius). 2006-2013 m. buvo Lietuvos auk\xc5\xa1t\xc5\xb3j\xc5\xb3 mokykl\xc5\xb3 asociacijos bendrajam pri\xc4\x97mimui organizuoti (LAMA BPO) valdybos narys. Lietuvos mokytoj\xc5\xb3 profesin\xc4\x97s s\xc4\x85jungos (LMPS) Vilniaus skyriaus pirmininko pavaduotojas, Vilniaus miesto muzikos mokytoj\xc5\xb3 metodinio b\xc5\xabrelio pirmininkas. Dalyvauja tarptautini\xc5\xb3 ir respublikini\xc5\xb3 konkurs\xc5\xb3 vertinimo komisij\xc5\xb3 darbe, muzikos mokytoj\xc5\xb3 metodinio darbo vertinime suteikiant kvalifikacines kategorijas._NEWLINE_Redagavo ir pirm\xc4\x85 kart\xc4\x85 atliko kompozitoriaus Miko Vaitkevi\xc4\x8diaus (1931\xe2\x80\x932006) k\xc5\xabrinius: operas-pasakas \xe2\x80\x9ePupa ir seneliai\xe2\x80\x9c, \xe2\x80\x9eVoro vestuv\xc4\x97s\xe2\x80\x9c, mi\xc5\xa1ias \xc5\xa1v. Kazimiero garbei, vokalin\xc4\x99-instrumentin\xc4\x99 siuit\xc4\x85 \xe2\x80\x9eSusiradom smuiko rakt\xc4\x85\xe2\x80\x9c. Dirigavo M. Vaitkevi\xc4\x8diaus oper\xc5\xb3-pasak\xc5\xb3 ir Lauryno Vakario Lopo miuziklo \xe2\x80\x9e\xc5\xbdiogo pievel\xc4\x97s pasaka arba Tikri draugai\xe2\x80\x9c (kitas pavadinimas \xe2\x80\x9eVarl\xc4\x97s i\xc5\xa1daigos\xe2\x80\x9c) premjeras Lietuvos rus\xc5\xb3 dramos teatre. M. Vaitkevi\xc4\x8diaus oper\xc4\x85-pasak\xc4\x85 \xe2\x80\x9ePupa ir seneliai\xe2\x80\x9c \xc4\xafra\xc5\xa1\xc4\x97 \xc4\xaf kompaktin\xc4\x99 plok\xc5\xa1tel\xc4\x99 (CD) 2003 metais, to paties autoriaus operos-pasakos Voro vestuv\xc4\x97s" orkestrin\xc4\x99 fonogram\xc4\x85 (CD) 2004\xe2\x80\x932005\xc2\xa0m. 2015-2016 m. pastat\xc4\x97 ir dirigavo Tamaros Bla\xc5\xbeien\xc4\x97s Gaitan\xc5\xbei miuzikl\xc4\x85 "Ar mes mylim \xc5\xa1alt\xc4\x85 \xc5\xbeiem\xc4\x85"._NEWLINE_Nuo 2011\xc2\xa0m. Lietuvos mokslinink\xc5\xb3 s\xc4\x85jungos narys, Tarpdisciplinin\xc4\x97s muzikologijos grup\xc4\x97s sekretorius._NEWLINE_Tyrin\xc4\x97ja lietuvi\xc5\xb3 religin\xc4\x99 choro muzik\xc4\x85, Lietuvos ir lietuvi\xc5\xb3 choro meno istorij\xc4\x85, liturgin\xc4\x99 muzik\xc4\x85, chorvedyb\xc4\x85, muzikos pedagogik\xc4\x85, ra\xc5\xa1o straipsnius, dalyvauja \xc5\xa1alies ir tarptautin\xc4\x97se mokslin\xc4\x97se konferencijose, sudaro ir recenzuoja mokymo (ugdymo) programas, konferencij\xc5\xb3 leidinius, skaito paskaitas, aktyviai dalyvauja \xc4\xafvairiapus\xc4\x97je muzikin\xc4\x97je veikloje kaip dainininkas (baritonas), vargonininkas, pianistas. Nuo 2008\xc2\xa0m.\xc2\xa0\xe2\x80\x93 Vilniaus mokytoj\xc5\xb3 vokalinio kvarteto \xe2\x80\x9eCantus Vilnensis\xe2\x80\x9c dalyvis (koncertavo Vilniuje, Kybartuose, Mol\xc4\x97tuose ir kitur)._NEWLINE_R. Aidukas para\xc5\xa1\xc4\x97 istorin\xc4\x99 apybrai\xc5\xbe\xc4\x85 \xe2\x80\x9eLietuvi\xc5\xb3 religin\xc4\x97 choro muzika" (Lietuvi\xc5\xb3 katalik\xc5\xb3 mokslo akademija, Metra\xc5\xa1tis X.\xc2\xa0\xe2\x80\x93 V, 1996). Sudar\xc4\x97 ir redagavo \xe2\x80\x9eLietuvi\xc5\xb3 choro muzikos antologijos\xe2\x80\x9c I tom\xc4\x85 (Lietuvos liaudies kult\xc5\xabros centras, 2012). Paskelbti periodin\xc4\x97je spaudoje Rolando Aiduko straipsniai yra cituojami Juditos Kiaulakyt\xc4\x97s knygoje \xe2\x80\x9eLietuvi\xc5\xb3 chorin\xc4\x97 muzika vaikams ir jaunimui\xe2\x80\x9c (Klaip\xc4\x97da, 2007), Vance Weolverton straipsnyje \xe2\x80\x9eThe Resurgence of Sacred Music in the Post-Soviet Baltic Republics: Kristina Vasiliauskaite, Lithuania" spausdintame \xc5\xbeurnale \xe2\x80\x9eThe American Organist\xe2\x80\x9c (Sausis, 2009.\xc2\xa0\xe2\x80\x93 P. 78-82) ir kt. 2016 m. dalyvavo leidyklos "\xc5\xa0viesa" su partneriais vykdomame projekte "Nauj\xc5\xb3 metod\xc5\xb3 taikymas, ugdant vaik\xc5\xb3 autist\xc5\xb3 muzikinius geb\xc4\x97jimus\xe2\x80\x9c (Nr. EEE-LT08-\xc5\xa0MM-01-K-02-037)._NEWLINE_Rolandas Aidukas suk\xc5\xabr\xc4\x97 chorini\xc5\xb3 kompozicij\xc5\xb3, tarp j\xc5\xb3\xc2\xa0\xe2\x80\x93 Penki\xc5\xb3 dain\xc5\xb3 cikl\xc4\x85 Oskaro Mila\xc5\xa1iaus lietuvi\xc5\xb3 liaudies dain\xc5\xb3 tekstais pranc\xc5\xabz\xc5\xb3 kalba (2007). Ciklas atliktas 2007 metais Vilniaus Rotu\xc5\xa1\xc4\x97je, Lietuvos pedagog\xc5\xb3 profesin\xc4\x97s raidos centre, Vilniaus Jono Basanavi\xc4\x8diaus vidurin\xc4\x97je mokykloje, Vilniaus Jono Pauliaus II pagrindin\xc4\x97je mokykloje, minint Oskaro Mila\xc5\xa1iaus 130-\xc4\x85sias gimimo metines._NEWLINE_Rolandas Aidukas yra apdovanotas Lietuvos Respublikos prezident\xc5\xb3 Algirdo Brazausko (1998) ir Valdo Adamkaus (2002) pad\xc4\x97kos ra\xc5\xa1tais._NEWLINE_\xc5\xa0iuo metu dirba Lietuvos muzikos ir teatro akademijoje bei Vilniaus muzikos mokykloje \xe2\x80\x9eLyra\xe2\x80\x9c. Lietuvos mokslinink\xc5\xb3 s\xc4\x85jungos narys.\n_START_SECTION_\n\xc5\xa0altiniai\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas._NEWLINE_Kas yra kas Lietuvoje 2000.\xc2\xa0\xe2\x80\x93 Kaunas, 2000.\xc2\xa0\xe2\x80\x93 P. 33._NEWLINE_Tarptautinis jaunimo muzikos festivalis-konkursas \xe2\x80\x9eSu muzika per Europ\xc4\x85: Lietuva-Italija 2011\xe2\x80\x9c Programa.\xc2\xa0\xe2\x80\x93 Vilnius, 2011\xc2\xa0m. bir\xc5\xbeelio 11-13 d.\xc2\xa0\xe2\x80\x93 P. 6-8.'